Arvata, et Wolfsburgis pole midagi "vana", pole aga sugugi õige. Linnale andis nime 13. sajandil rajatud renessanssloss Wolfsburg. See kuulub aastast 1961 linnale ja lossis tegutsevad muuhulgas Linnamuuseum ja Linnagalerii. Neuhausi loss on keskaegne veeloss 14. sajandist ning Fallerslebeni linnaosas asub 1551. aastal ehitatud  Fallerslebeni loss, kus tegutseb 1991. aastast Hoffmann von Fallerslebeni muuseum. Tore on seegi, et siin tegutseb vana Fallerslebeni pruulkoda, kus valitseb traditsiooniline miljöö stiilselt rustikaalses atmosfääris ning mis on avatud 364 päeval aastas. See tähendab 364 võimalust hüva õlle taga Wolfsburgi paljude ilmete üle mõtteid mõlgutada.